b'\n_START_ARTICLE_\nLliam Webster\n_START_SECTION_\nSeuraura\n_START_PARAGRAPH_\nWebster on pelannut kotikaupungissaan Melbournessa joka kausi. H\xc3\xa4n pelasi Melbourne Jetsin AIHL-joukkueen mukana ensimm\xc3\xa4isen kerran 15-vuotiaana vuonna 2001. Kausina 2003\xe2\x80\x932004 ja 2004\xe2\x80\x932005 Webster k\xc3\xa4vi pelaamassa my\xc3\xb6s Pohjois-Amerikassa MJHL-liigaa Selkirk Steelersiss\xc3\xa4 sek\xc3\xa4 OPJHL-liigaa Aurora Tigersiss\xc3\xa4 ja Thornhill Thunderbirdsiss\xc3\xa4. H\xc3\xa4n voitti AIHL:ss\xc3\xa4 Melbourne Icen sis\xc3\xa4isen pistep\xc3\xb6rssin vuosina 2005, 2006, 2008 ja 2010. Vuosina 2010, 2011 ja 2012 Webster voitti liigan mestaruuden. H\xc3\xa4n toimi vuonna 2010 Icen kapteenina._NEWLINE_Australian ulkopuolella Webster pelasi kausina 2005\xe2\x80\x932006 ja 2006\xe2\x80\x932007 Suomessa Vaasan Sportin A-nuorissa. H\xc3\xa4n voitti j\xc3\xa4lkimm\xc3\xa4isen kauden p\xc3\xa4\xc3\xa4tteeksi A-nuorten I-divisioonan hopeaa. Webster voitti my\xc3\xb6s 81 minuutillaan loppusarjan j\xc3\xa4\xc3\xa4hyp\xc3\xb6rssin. H\xc3\xa4n pelasi my\xc3\xb6s molempina Sportissa vietettyjen kausien aikana yhden Mestis-ottelun. Kaudella 2008\xe2\x80\x932009 Webster pelasi Saksan nelj\xc3\xa4nneksi korkeimmalla sarjatasolla Regionalligan EC Hannover Pferdeturm Towersissa.\n_START_SECTION_\nMaajoukkueura\n_START_PARAGRAPH_\nWebster edusti Australiaa II-divisioonan MM-kilpailuissa vuosina 2004, 2005, 2006, 2007, 2008, 2010 ja 2011. H\xc3\xa4n voitti lohkokultaa vuosina 2008 ja 2001, lohkohopeaa vuosina 2005 ja 2007 sek\xc3\xa4 lohkopronssia vuonna 2006. Webster oli vuoden 2010 turnauksessa joukkueen paras pistemies ja maalintekij\xc3\xa4 tehoilla 7+2=9. Vuoden 2008 turnauksessa h\xc3\xa4n jakoi viidell\xc3\xa4 osumallaan koko B-lohkon maalip\xc3\xb6rssin voiton joukkuetoverinsa Greg Oddyn kanssa. Webster pelasi my\xc3\xb6s sarjatasoa ylemp\xc3\xa4n\xc3\xa4 I-divisioonan MM-kilpailuissa vuosina 2009 ja 2012. H\xc3\xa4n oli j\xc3\xa4lkimm\xc3\xa4isess\xc3\xa4 turnauksessa tehoilla 2+2=4 Australian paras pistemies. Joukkue putosi kuitenkin takaisin II-divisioonaan. Webster toimi kahdessa viimeisimm\xc3\xa4ss\xc3\xa4 MM-turnauksessaan Australian varakapteenina._NEWLINE_Webster pelasi my\xc3\xb6s alle 20-vuotiaiden II-divisioonan MM-kilpailuissa vuonna 2006 sek\xc3\xa4 alle 18-vuotiaiden III-divisioonan MM-kilpailuissa vuonna 2003, jolloin h\xc3\xa4n voitti A-lohkon kultaa ja oli Australian paras pistemies tehoilla 5+4=9.'